b'\n_START_ARTICLE_\nRussell Alan Hulse\n_START_SECTION_\n\xc5\xbdivljenje in delo\n_START_PARAGRAPH_\nHulse je kon\xc4\x8dal Znanstveno srednjo \xc5\xa1olo v Bronxu in zasebni kolid\xc5\xbe Cooper Union. \xc5\xa0tudij je nadaljeval na Univerzi Princeton, kjer je doktoriral leta 1975 iz fizike._NEWLINE_Na Univerzi Princeton je sodeloval z mentorjem Josephom Hootonom Taylorjem mlaj\xc5\xa1im pri pregledovanju pulzarjev na velikih razdaljah s pomo\xc4\x8djo Observatorija Arecibo v Portoriku. Njuno delo je vodilo do odkritja prvega dvojnega pulzarja._NEWLINE_Hulse in Taylor sta leta 1974 odkrila dvojni pulzar PSR 1913+16. Ta dvojni sistem sestavljata pulzar in temna zvezda. Nevtronska zvezda pri vrtenju oddaja izredno enakomerne in stalne sunke radijskih valov. Hulse, Taylor in sodelavci so s pomo\xc4\x8djo tega dvojnega pulzarja lahko z veliko to\xc4\x8dnostjo preskusili splo\xc5\xa1no teorijo relativnosti in pri tem dokazali obstoj gravitacijskih valov. To \xc5\xbearkovno energijo pribli\xc5\xbeno opi\xc5\xa1e\xc2\xa0\xc2\xbbena\xc4\x8dba kvadrupolarnega sevanja\xc2\xab, ki jo je zapisal Albert Einstein leta 1918._NEWLINE_Leta 1979 so objavili rezultate meritev, ki so kazale na majhno razliko v pulzarjevi tirnici. To je bil neposredni dokaz, da v tem sistemu masivni telesi oddajata gravitacijske valove._NEWLINE_Po doktoratu je Hulse deloval na Narodnem radijskem astronomskem abservatoriju (NRAO) v Green Banku v Zahodni Virginiji. Vrnil se je na Princeton, kjer je dolgo let raziskoval v Laboratoriju za fiziko plazme (PPPL). Medtem je tudi pou\xc4\x8deval. Leta 2003 je bil gostujo\xc4\x8di profesor fizike in matematike na Univerzi Teksasa v Dallasu._NEWLINE_Leta 1993 je Hulse skupaj s Taylorjem prejel Nobelovo nagrado za fiziko. To je bilo prvi\xc4\x8d, da so nagrado podelili s podro\xc4\x8dja splo\xc5\xa1ne teorije relativnosti.'